題趙倅家獐猿圖
作者：周紫芝
朝代：宋

paragraphs: 易生畫手妙，幻出猿與獐。
雙猿掛樹枝，二獐回目光。
烏衣白面兩臂長，雌雄相逐争跳梁。
秋山果熟腹自飽，雲蹬路絕人誰傷。
下臨長嘯頗自得，那愁解舞緋衣郎。
二獐驚怪久眦睨，深羨兩猿高據烟林藏。
猿狙喜怒不足說，獐鹿町畦寧無場。
枝高地卑能有幾，蚿蛇自可俱相忘。
富貴貧賤各有適，也恐萬事誰能量。